
Mellékletek: Helyszínrajz a szakértői javaslatból
E L Ő T E R J E S Z T É S

Sülysáp Város Önkormányzata Képviselő-testületének
2015. augusztus 13-án tartandó munkaterv szerinti ülésére

10. napirendhez

Tárgy: Buszmegálló áthelyezése 
Tisztelt Képviselő-testület!

Téglás Andrea és Téglás Katalin Sülysáp, Dózsa György u. 143. szám alatti lakosok 2010-ben kártérítési keresetet terjesztettek elő az Önkormányzattal szemben a lakóházuk elé telepített buszmegálló miatt, szükségtelen zavarás címén.
Elsődlegesen a buszmegálló áthelyezését, másodsorban pedig 1.000.001 Ft összegű kártalanítás/kártérítés megfizetését kérték.

Önkormányzatunk a per során igyekezett igazolni a buszmegálló szükségességét, azonban a bíróság igazságügyi szakértőt rendelt ki, aki 2013 márciusában a következőket állapította meg:

1. A zajhatás rövid jellege miatt a szabvány alapján nem számszerűsíthető, és átlagban nem is lépi túl a megengedett határértéket, de rendkívüli és szükségtelen módon zavarja a hajnali pihenést.

2. A megálló áthelyezhető lenne a Dr. Gáspár István közbe.

3. A lakóépület forgalmi értékében 1.700.000 Ft mértékű értékcsökkenést okozott.

A következő bírósági tárgyalás 2015. szeptember 7-én lesz, a felperesek pedig augusztus 25-éig várják az Önkormányzat döntését, ellenkező esetben a felperesek az értékcsökkenés aktualizált összegében kérik elmarasztalni az Önkormányzatot.

A buszmegálló áthelyezéséhez átereszt kell lehelyeznünk, szigetet kell kiépítenünk és közvilágítási lámpaoszlopot kell telepítenünk, emellett a megálló elhelyezkedése kevésbé lesz kedvező az utasok számára, mint az eddigi, ugyanakkor mindez 800.000-1.000.000 Ft-ból megvalósítható lenne, szemben a kártalanítási összeggel. Sajnálatos módon ehhez minden bizonnyal hozzájárul majd egy tetemes perköltség is.

Mindezek alapján javasolom a Képviselő-testületnek, hogy döntsön a buszmegálló áthelyezéséről. 
.../2015. (VIII. 13.) ÖKT határozati javaslat
Sülysáp Város Önkormányzatának Képviselő-testülete 
1./ úgy dönt, hogy a Dózsa György u. 143. szám előtti buszmegállót a Dr. Gáspár István közbe helyezi át,

2./ az áthelyezés 800-1000 eFt összegű költségét a költségvetés általános tartalék keretének terhére biztosítja,

3./ felkéri és felhatalmazza a polgármestert a szükséges intézkedések megtételére.

Határidő: 2015. október 31.
Felelős: polgármester

Sülysáp, 2015. augusztus 5.


Horinka László s.k. 


polgármester

